SUURE-JAANI GÜMNAASIUMI

ÕPILASESINDUSE PÕHIMÄÄRUS

1. ÜLDSÄTTED

1.1. Õpilasesindus on kooli õpilaskonna vabatahtlik esindus, mille valivad ja millesse saavad kuuluda 10.-12. klasside õpilased.

1.2. Õpilasesindus juhindub oma tegevuses kooli põhimäärusest, kooli õpilasesinduse põhimäärusest, õpilasesinduse kodukorrast, kokkulepetest kooli juhtkonna ja õpilasesinduse vahel ning Eesti Vabariigi õigusaktidest.

2. EESMÄRGID

2.1. Õpilasesinduse tegevuse eesmärgid on:

2.1.1. tõsta õpilaskonna vastutust kooli ees ja kaitsta õpilaste huve ja seaduslikke õigusi;

2.1.2. aidata kaasa õppetöö ja koolielu korraldamisele;

2.1.3. järgida, edendada ja luua uusi traditsioone;

2.1.4. kujundada konkreetseid ja üksteist austavaid käitumistavasid õpilaste omavahelises suhtluses, suhetes õpetajate ja kooli juhtkonnaga;

2.1.5. aidata kaasa koolielu probleemide lahendamisele;

2.1.6. aidata kaasa ürituste korraldamisele.

3. ÕPILASESINDUSE ÕIGUSED JA KOHUSTUSED

3.1. Oma eesmärkide saavutamiseks on õpilasesindusel õigus ja kohustus:

3.1.1. osaleda kooli õppetöö ja tegevuse korraldamisel;

3.1.2. osaleda koolisisestel nõupidamistel ja koosolekutel vastavalt kokkuleppele kooli juhtkonnaga;

3.1.3. kooli juhtkonnaga sõlmitud kokkuleppes ettenähtud korras saada koolilt ainelist abi eesmärkide saavutamiseks;

3.1.4. kaitsta kooli õpilaste huve juhtkonna ja hoolekogu ees, samuti väljaspool kooli;

3.1.5. läbi viia küsitlusi õpilaste seas ja analüüsida nende tulemusi, sellest tulenevalt teha ettepanekuid asjaomastele isikutele;

3.1.6. kokkuleppel kooli juhtkonnaga algatada korjandusi oma tegevuse arendamiseks;

3.1.7. algatada üritusi ja korraldada neid kooli juhtkonna nõusolekul;

3.1.8. luua sidemeid teiste koolide õpilaste ja organisatsioonidega nii kodu- kui ka välismaal;

3.1.9. nõustada kooli juhtkonda ja hoolekogu õpilaste tegevust puudutavates küsimustes;

3.1.10. õpilasesindus järgib kooli põhimääruse ja kooli sisekorra eeskirju, peab kinni juhtkonna ja õpilasesinduse kokkulepetest;

3.1.11. õpilasesindus ei sekku vahetult õppeprotsessi ega ignoreeri õppemetoodikat.

4. SISEKORRALDUS JA JUHTIMINE

4.1. Õpilasesinduse tegevuse aluseks on kooli õpilasesinduse põhimäärus:

4.1.1. põhimääruse võtab vastu õpilasesinduse koosolek lihthäälteenamusega;

4.1.2. põhimäärus jõustub pärast selle allkirjastamist õpilasesinduse presidendi ja kooli direktori poolt.

4.2. Õpilasesindusse kuulub 10.-12. klassini igast lennust vähemalt 2 esindaja.

4.3. Õpilasesinduse tegevus toimub väljaspool tunde või erandkorras tundide ajal.

4.4. Õpilasesindus käib koos vähemalt üks kord kuus.

4.5. Erakorraline koosolek kutsutakse kokku, kui seda soovib 2/3 õpilasesinduse liikmetest; õpilasesinduse juhatus või kooli juhtkond.

4.6. Koosolek on otsustusvõimeline juhul, kui kohal on 2/3 õpilasesinduse liikmetest.

4.7. Õpilasesinduse pädevuses on:

4.7.1. juhatuse valimine (president, asepresident, protokollija)

4.7.2. kontrollida õpilasesinduse rahaliste vahendite laekumist ja kasutamist;

4.7.3. presidendi aruannete kuulamine ja kinnitamine

4.7.4. ettepanekute ja avalduste tegemine kooli juhtkonnale, õppenõukogule ja hoolekogule;

4.7.5. õpilasesinduse põhimääruse muutmine;

4.7.6. luua suhteid teiste õpilasorganisatsioonidega (valla- maakonna- või riigi tasandil)

4.7.7. saada teavet kooli juhtkonnalt õpilasesinduse tegevuse toetuseks eraldatavatest rahalistest vahenditest.

4.8. Õpilasesinduse otsused võetakse vastu avaliku hääletamise teel, välja arvatud:

4.8.1. kõik isikuvalimised koosolekutel tehakse salajase hääletamise teel;

4.8.2. kui salajast hääletamist nõuab 2/3 kohalolevatest liikmetest.

4.9. Õpilasesinduse koosolekut viib läbi õpilasesinduse president, tema puudumisel tema poolt volitatud isik.

4.10. Õpilasesinduse, juhatuse ja presidendi tegevusest, ettepanekutest ja otsustest teavitavad klasse õpilasesinduse liikmed ja/või juhatus.

4.11. Õpilasesinduse koosolek protokollitakse, otsused fikseeritakse protokollis. Protokollile kirjutavad alla koosoleku juhataja ja protokollija.

4.12. Õpilasesinduse koosoleku protokollid säilitatakse üheks õppeaastaks. Protokollid on leitavad kooli koduleheküljelt.

5. JUHATUS JA PRESIDENT

5.1. Juhatuse valib õpilasesindus demokraatliku hääletamise teel üheks aastaks. Juhatusse valitakse 3 õpilasesinduse liiget- president; asepresident; protokollija.

5.2. Juhatuse ja õpilasesinduse presidendi valimise protseduuri ja funktsioonid töötab välja ja kehtestab kooli õpilasesindus.

5.3. Juhatuse ülesandeks on:

5.3.1. vajadusel esindada õpilasesindust õppenõukogus ja hoolekogus;

5.3.2. volitada presidenti vm juhatuse liiget täitma õpilasesinduse või juhatuse otsustest tulenevaid ülesandeid;

5.3.3. võtta vastu otsuseid kooli juhtkonna, õppenõukogu, hoolekogu, õpilasesinduse esindajate ja kooli õpilaste ettepanekute elluviimiseks;

5.3.4. vastavalt õpilasesinduse volitustele arendada ja volitada presidenti alla kirjutama kokkulepetele kooli juhtkonnaga;

5.3.5. täita kooli juhtkonnaga sõlmitud kokkuleppeid;

5.3.6. teha otsuseid tunniväliste ürituste korraldamiseks koos eestvedajate ja vajadusel vastutajate äranäitamisega;

5.3.7. otsustada korjanduse teel, samuti annetatud ja kooli eelarves ürituste jms läbiviimiseks ettenähtud rahaliste ja mitterahaliste vahendite kasutamine põhimääruslike eesmärkide saavutamiseks;

5.3.8. korraldada üritusi põhimääruslike eesmärkide saavutamiseks;

5.3.9. vajadusel teha õpilasesindusele ettepanek presidendi ümbervalimiseks ametiaja jooksul.

5.4. President juhib õpilasesinduse tegevust ja juhatuse tööd.

5.5. Võimalusel esindab president õpilasesindust kooli hoolekogu töös vastavalt kokkuleppele kooli juhtkonnaga või määrab endale asendaja.

5.6. Presidendi ennetähtaegse vabastamise või asendamise ettepaneku õpilasesindusele võib teha õpilasesindus, kui:

5.6.1. president ei ole võimeline õpilasesinduse tööd juhtima oma vähese aktiivsuse, tervisliku seisundi, õppeedukuse vms põhjusel;

5.6.2. presidendi tegevus ei vasta õpilasesinduse või kooli põhimäärusele, president rikub või ei arvesta õpilasesinduse volitusi, ei täida juhatuse otsuseid või ei pea kinni kooli juhtkonnaga sõlmitud kokkulepetest;

5.6.3. presidendi tegevus kahjustab kooli mainet.

5.7. Asepresidenti ja protokollija kohustused määrab õpilasesindus.

5.7.1. Asepresident täidab presidendi kohustusi viimase puudumisel.

5.7.2. Asepresident vastutab õpilasesinduse infovahetuse ja reklaamimise eest.

5.7.3. Protokollija koostab protokollid või volitab selleks teise õpilasesinduse liikme.

5.7.4. Protokollija koordineerib rahaliste vahendite laekumist ja kulutuste fikseerimist.

6. TEGEVUSE LÕPETAMINE

6.1. Õpilasesinduse tegevuse lõpetamise otsus tehakse samas korras kui asutamisotsus.

6.2. Ettepaneku õpilasesinduse tegevuse lõpetamiseks koos vastava põhjendusega teeb president või juhatus või 1/3 õpilasesinduse liikmetest, samuti kooli juhtkond.

6.3. Ettepanek peab olema põhjendatud ja esitatud peavad olema ka ettepanekud õpilasesinduse jätkamise suunas.

7. PÕHIMÄÄRUSE KINNITAMINE

7.1. Õpilasesinduse põhimääruse kinnitab Suure-Jaani Kooli direktor.